Kanne 16.7.2021 – Union nationale des indépendants solidaires v. komissio
(asia T-431/21)
Oikeudenkäyntikieli: ranska
Asianosaiset
Kantaja: Union nationale des indépendants solidaires (UNIS) (Lorient, Ranska) (edustaja: asianajaja F. Ortega)
Vastaaja: Euroopan komissio
Vaatimukset
Kantaja vaatii unionin yleistä tuomioistuinta
toteamaan, että komissio perustaa kanteluun antamansa vastauksen SEUT 153 artiklan 4 kohdan henkilökohtaiseen ja näin ollen lainvastaiseen tulkintaan
toteamaan, että komissio on laiminlyönyt perussopimuksista ja erityisesti SEUT 105 artiklan 1 kohdasta johtuvat velvoitteensa
toteamaan, että CNAV ja siihen kuuluvat yksiköt rikkovat unionin kilpailusääntöjä
velvoittamaan komission korvaamaan Union syndicale des indépendants solidairesille 2 500 euroa asianajajien palkkioista
velvoittamaan komisison korvaamaan oikeudenkäyntikulut.
Oikeudelliset perusteet ja pääasialliset perustelut
Kantaja vetoaa komission 18.5.2021 tekemästä päätöksestä Ares(2021)3291074 nostamansa kanteen tueksi kolmeen kanneperusteeseen.
Ensimmäinen kanneperuste, joka perustuu SEUT 267 artiklan rikkomiseen; lainsäätäjä on antanut tällä artiklalla yksinomaan Euroopan unionin tuomioistuimelle toimivallan lausua perussopimusten tulkinnasta. Kantaja väittää, että komission on noudatettava vain unionin tuomioistuimen tulkintaa perussopimuksista.
Toinen kanneperuste, joka perustuu SEUT 153 artiklan 4 kohdan rikkomiseen. Kantaja väittää, että komission tästä artiklasta tekemä tulkinta, jonka mukaan sosiaaliturvajärjestelmien suunnittelu ja hallinnointi, eläkejärjestelmät mukaan lukien, kuuluvat jäsenvaltioiden toimivaltaan, ei voi menestyä. Kantaja toteaa lisäksi, että komissio on ylittänyt toimivaltansa perustellakseen sen, että se on kieltäytynyt toteamasta kantelun kohteena olevan yksikön rikkoneen unionin kilpailusääntöjä.
Kolmas kanneperuste, joka perustuu SEUT 101, 102 ja 105 artiklan rikkomiseen, koska kantajan mukaan yksi komission tehtävistä on nimenomaan tutkia viran puolesta edellä mainituissa artikloissa vahvistettujen periaatteiden loukkaaminen. Kantaja katsoo, että sen tekemän kantelun kohteena oleva yksikkö voidaan katsoa vain yritykseksi ja päättelee tästä, että siihen sovelletaan unionin oikeuden kilpailusääntöjä. Kantaja toteaa, että Caisse nationale d’assurance vieillessen (CNAV) ja sen yksiköiden monopoliasema on lainvastainen.
____________